तीसरी मंजिल से गिरकर 3 लोग जख्मी, कई फंसे; रेस्क्यू जारी
Uttar Pradesh (UP) Noida Galaxy Plaza Fire Accident Update. Follow Greater Noida Galaxy Plaza Latest News, Reports and Updates On Dainik Bhaskar (दैनिक भास्कर)
ग्रेटर नोएडा के गैलेक्सी प्लाजा की तीसरी मंजिल में भीषण आग लग गई है। गुरुवार दोपहर करीब एक बजे आग लगते ही पूरी बिल्डिंग में धुआं भर गया। इसमें अफरा-तफरी मच गई। तीसरी मंजिल पर 3 लोग अंदर फंस गए। इसमें एक युवती भी थी। धुआं बढ़ने से घबराकर वह बिल्डिंग का शीशा तोड़कर बचने के लिए बाहर लटक गए।
कुछ देर लटकने के बाद जब कोई मदद नहीं मिली, तो तीनों एक के बाद एक नीचे कूद गए। नीचे स्थानीय लोगों ने बोरी-गद्दा बिछाया था। हालांकि, करीब 25 से 30 फीट की ऊंचाई से गिरने की वजह से उनको गंभीर चोट आई हैं। तीनों को नजदीकी अस्पताल में भर्ती कराया गया है। हादसा बिसरख थाना क्षेत्र के गौर सिटी में हुआ है।
मौके पर पहुंची दमकल की 5 गाड़ियों ने आग पर काबू पाया। तीसरी मंजिल में आग लगने के कारण आग बुझाने में काफी दिक्कत हुई। धुआं बाहर निकालने के लिए फायरमैन ने बिल्डिंग के कई शीशे तोड़ दिए। डीसीपी सेंट्रल नोएडा अनिल कुमार यादव ने बताया कि कुलिंग के बाद बिल्डिंग के एक-एक हिस्से में सर्च ऑपरेशन चलाया जा रहा है। बिल्डिंग में काफी धुआं भरा हुआ है। फिलहाल, अभी तक किसी की मौत की सूचना नहीं है।
सबसे पहले हादसे की 4 तस्वीरें... 
प्रॉपर्टी डीलर के ऑफिस में लगी आग, शॉर्ट सर्किट की संभावना
आग कैसे लगी यह अभी क्लियर नहीं हो पाया है। पुलिस का कहना है कि शुरुआती जांच में एसी में शॉर्ट सर्किट की वजह से आग लगने की बात सामने आ रही है। हालांकि, जांच के बाद ही सही बात पता चल पाएगी। प्लाजा में आग की शुरुआत तीसरी मंजिल पर बने प्रॉपर्टी डीलर के ऑफिस से हुई। पूरी बिल्डिंग शीशे से पैक थी। ऐसे में कुछ ही मिनटों में धुआं पूरी बिल्डिंग में फैल गया।
हादसे में जो तीन लोग कूदकर घायल हुए हैं। वो प्रॉपर्टी डीलर के यहां काम करते थे। स्थानीय लोगों ने बताया कि प्लाजा में कभी ज्यादा दुकानें नहीं हैं। इस कारण भीड़ कम थी। वरना बड़ी घटना हो सकती थी। हादसे के वीडियो भी वायरल हुए हैं। इसमें दिख रहा है कि एक युवक और युवती बिल्डिंग पर लटके हुए हैं। दूसरे वीडियो में लड़का कूदता हुआ नजर आ रहा है।
प्रत्यक्षदर्शी ने बताया कि प्रॉपर्टी ऑफिस में आग लगी थी। दो बच्चे अंदर फंसे थे। दोनों बच्चे खिड़की के पास आ गए थे। इसके बाद उन्हें बचा लिया गया है।